b"\n_START_ARTICLE_\nPrimum non nocere\n_START_PARAGRAPH_\nPrimum, non nocere eller primum, nil nocere er en latinsk frase som betyr 'f\xc3\xb8rst av alt, \xc3\xa5 ikke skade' eller 'f\xc3\xb8rst av alt, \xc3\xa5 intet skade'._NEWLINE_Nonmaleficence er et annet prinsipp som har blitt utledet av det f\xc3\xb8rstnevnte og er knyttet til den medisinske etikk som undervises i medisinske studier, kanskje s\xc3\xa6rlig innen akuttmedisin. Prinsippet inneb\xc3\xa6rer at det kan v\xc3\xa6re bedre \xc3\xa5 gj\xc3\xb8re ingenting enn \xc3\xa5 gripe inn og dermed forverre tilstanden. Leger og annet helsepersonell b\xc3\xb8r med andre ord overveie risikoen ved \xc3\xa5 foreta en behandling, spesielt f\xc3\xb8r en diagnose har blitt stilt._NEWLINE_Uttrykkets opprinnelse er usikker. I den hippokratiske ed finnes l\xc3\xb8ftet \xc3\xa5 'avst\xc3\xa5 fra \xc3\xa5 gj\xc3\xb8re skade' (\xe1\xbc\x90\xcf\x80\xe1\xbd\xb6 \xce\xb4\xce\xb7\xce\xbb\xce\xae\xcf\x83\xce\xb5\xce\xb9 \xce\xb4\xe1\xbd\xb2 \xce\xba\xce\xb1\xe1\xbd\xb6 \xe1\xbc\x80\xce\xb4\xce\xb9\xce\xba\xce\xaf\xe1\xbf\x83 \xce\xb5\xe1\xbc\xb4\xcf\x81\xce\xbe\xce\xb5\xce\xb9\xce\xbd) men uten at den eksakte ordlyd fra frasen forekommer. Saken forklares kanskje best i Corpus Hippocraticum: legen m\xc3\xa5 ha to ting for \xc3\xb8ye n\xc3\xa5r det gjelder sykdom, nemlig \xc3\xa5 gj\xc3\xb8re godt eller ikke volde skade (Bk. I, Sect. 11)."